Serokkomarê tirkî R.Tayyîp Erdogan 28ê aşme de do şiro Almanya. Semedê şermizarkerdişê Erdoganî çalakîyî yenî organîze kerdene.
Platformo ke bi desan dezgeyê kurd, alman û tirkî tede ca gênê, bi şîarê ‘Ti xeyr nêameyî Erdogan’ (Erdogan not welcome) çalakîyan organîze keno. Çalakîyê merkezî 28ê êlule saete 16.00 de Postdamerplatzê Berlînî de û 29ê êlule saete 11.00 de Deutzer Werftê Kolnî de do bêrî viraştene. Platformî waşt ke wa her kes vera dîktatorîya Erdoganî de vejîyo kuçeyan û vengê xo berz bikero.
Pero bîn ra hewteyêk o Almanya de bi çalakîyan polîtîkaya hêrişkarî ya Erdoganî û paştîgerîya hukmatê Almanya yenî şermezar kerdene.
Vizêr zî bajaranê Berlîn, Dusseldorf, Hamburg, Frankfurt, Hannover, Stuttgart, Bielefeld, Bremen, Essen Darmstad û Kasselî de çalakîyê protestokerdişê Erdoganî ame viraştene û çapemenîya almanan ci rê zaf eleqa nîşan da.
Çalakîyan de dîqet ancîya hêrişê hukmatê AKPyî yê vera kurdan de benî ser û ame vatene ke; Erdogan qetilkar o û Almanya bi nê dawetî sucanê ey rê bena şîrik. Çalakgeran dîyar kerd ke ê Erdoganî Almanya de nêwazenî û hukmatê almanan ra waşt ke wa na xeletî ra yew hele cuwa ver peyser agero.
